Adskillige millioner amerikanske tv-seere kiggede med, da det danske succesband Lukas Graham tidligt i morges fik sin amerikanske tv-debut.

Det var den populære talkshow-vært Conan O'Brian, der havde hyret de danske rødder fra Christiania.

Blandt showets øvrige gæster var den Oscar-vindende instruktør Ron Howard og komikeren Sarah Silverman. Og efter interview og komik var det Lukas Grahams tur til at vælte studiepublikummet.

Og det gjorde de.

Efter Conan lidt fejlagtigt introducerede 'Lukas Graham' som solist og ikke som det band, de i den grad ér, lød de første toner fra hittet '7 Years'. Og så leverede forsanger Lukas Forchhammer en vokalpræstation, der burde gå over i tv-historien.

Flere gange kunne man høre publikums begejstring i sangens mere afdæmpede passager. Og da bandet sluttede, ville jublen ingen ende tage.

»FANTASTISK« jublede Conan O'Brian, der også har lagt studie til musikalske verdensnavne som U2 og Bruce Springtsteen. Og så skulle USA være klar til Lukas Graham.